Istanott’in su sonniu …
(Silvio Pili - Osini)

Istanott’in su sonniu hapo ‘idu
Un’iscienziadu extraterreste, 
cun d’un’oggettu in parte costruidu.
Eo domando: «Naramì eit’este»,
«Unu robò e appena finidu»
nesit, «est pro cumbattere ‘ogni peste, 
a destruire ’enimos a sa terra
sos barbaros istintos de sa gherra».

Est’arrividu in d’un’istrana “sfera”
dae un’estrema regione galattica.
Hat una funzione automatica
pro mesu ‘e una grande tastiera.
Siat in terra o siat in s’aera
Si movet cun precisa matematica,
ed est veloce chi de custu mundu,
si ch’allontanat in d’unu segundu.

Appena bida s’apparizione,
so istadu pigadu ‘e sa paura.
Sol’e fuire tenia premura,
ignorende sa sua intenzione;
ma, poi, m’hap’intesu in sa persone
un’istimulu forte a s’avventura,
e so restadu abbaidende a issu
mentr’isse puru m’abbaidat fissu.

A unu trattu, cussu sapiente,
dae s’intern’e sa nae ispaziale
nde mandat unu radiu-signale
chi provocat impulsos a sa mente.
E paret narrer, a chie l’est presente:
«Non deves timer, non ti fatto male!».
Faeddende sa ‘oghe non s’intendet,
ma su chi cheret narrer si cumprendet.

Intantu, cun sa sua sapienzia,
nde mandat su messaggiu preparadu,
nende: «Bois creides avanzadu
su progres’e sa ‘ostra intelligenzia!
Su chi pro bois est fantascienzia
hamos de tempu già realizzadu!
E de custu robò (si non ti cuas)
‘eo t’isvelo sas virtudes suas.

Unu simile organu perfettu
su mundu ‘ostru no l’hat mai bidu.
Cand’a perfezione costruidu
Ad’esser custu prodigiosu oggettu,
iss’ischet si sa femina s’affettu
hat perdid’in cunfrontu ‘e su maridu.
O si est’issu chi tenet s’intentu
de li portare su traighimentu.

Est custa invenzione unu portentu,
ma no est una macchina infernale.
Iss’intercettat s’unda cerebrale
e legget in s’umanu pensamentu.
Iss’ispiat in dogni movimentu
unu ch’est in bidea ‘e fagher male
E iscoberta sa sua malizia
Est facile bersagliu ‘e sa giustizia.

Hat unu forte sensu sviluppadu;
e non penses chi siat vanagloria.
Hat una formidabile memoria
de notissias ch’hat accumuladu.
Podet investigare in su passadu
de sos annales de s’antiga istoria.
E podet ponner in giaru s’assioma
de chie hat appiccadu fogu a Roma.

Si’nd’unu regnu, o corte imperiale,
bi sun ordinde calchi trama iscura;
vigilat e difendet puntuale
siat democrazia o dittatura.
Pro evitare dannu colossale
rivelat su disignu ‘e sa congiura.
Si l’esseret tenta Cesare pro sorte,
si fit salvadu ‘e cussa orrenda morte.

Est pro tutela ‘e s’umanu  profittu
si benit, custa, posta in funzione.
Supponimos chi una nazione
preparet contra s’atera cunflittu,
si de disarmu respinghet s’edittu
e si si dat a sa ribellione,
punit su responsabile in disdetta
mandendeli che Giove sa saetta.

Immaginemus unu terrorista 
chi reu siat de unu attentadu.
E de su logu in ue s’est cuadu
sos poliziottos ignoren sa pista.
Su robò nde lu ‘ogat a sa vista
e benit  processadu e cundannadu,
o a s’americana, o a sa turca
o fulminadu o finit a sa furca.

Si sun fattende unu dibattimentu
in sa pretura, oppuru in tribunale,
issu connoschet tottu s’andamentu
de sos cavillos de dogni legale.
Si est su testimonzu imparziale, 
oppuru est testimonzu a pagamentu
e connoschet si bene hat giudicadu,
su giuighe, o si l’han comporadu.

Si su centr’e sa terra, turbolentu,
coment’istadu est’in tempus remotu,
est po creare un’isconvolgimentu 
simil’a sos chi medas han connotu,
issu previdit unu terremotu 
e ‘nde dat a sa zente avvertimentu.
Benit evacuada una zittade
primu ch’arrivet sa calamidade.

Isse ti podet rendere istruidu,
in via ‘e interessu o de amore.
Interpellat su tempus benidore
pro su destinu de un’individu.
Chie dimandat subitu est servidu
de sas rispostas dadas a primore
mustrendel’in antizipu s’iscena
de su camminu ‘e sa vida terrena.

Cu’ndun’arcanu influssu singulare,
bos ninnat in sa dulche fantasia;
cunvertet sa tristura in allegria
e in bene s’amaru tribulare.
Rendet sublime s’umanu pensare 
e i s’amore pro sa poesia.
Affinat s’intellettu a s’elementu,
e nde podet creare unu talentu.

Si b’hat calch’unu in sa soziedade, 
chi su cherveddu li faghet diffettu,
li faghet su lavaggiu a s’intellettu 
e li corregget sa mentalidade.
Lu torrat a sa san’attividade
e nde ‘ogat un’omine perfettu 
e no hat aer, pro totta sa vida
bisonzu de tutela e de guida.

Custu cungegnu, tottu podet leggere 
de sa fisiologica istruttura; 
de difettos in dogni congiuntura 
est destinadu s’omine a proteggere.
Est’issu chi provvidit a curreggere 
sos errores chi faghet sa natura.
Grazi’a issu s’erenzia umana 
hat a cresciri vigorosa e sana.

In campu ‘e dogni attividade umana 
est de guida in sa giusta mesura.
In botanica, in agricoltura, 
in arte romanzesca, poesiana;
imparat dogni cos’a mente sana 
s’iscrier, disignare, architettura.
Bastat chi si cumandet in su giustu 
su robò podet fagher tottu custu.

Cun su tempus, beninde a difettare
cust’imponente invenzione mia,
in tale casu, senza s’isbagliare,
ti signalat su puntu ‘e s’avaria.
In su robò s’azzendet un’ispia 
in su puntu chi est de riparare,
poi t’indicat a perfezione 
su mod’e fagher s’operazione.

Cherveddu de l’istare a paragone 
no bi nd’hat, de intuitu potente;
connoschet su chi pensat una mente 
e lu decifrat a perfezione;
chie la tenet in possessione 
benit postu de tottu a su currente.
Cust’informazione positiva,
nessi lu ponet in sa difensiva.

Custu, cras, po su mundu incivilidu,
diventat una cosa indispensabile.
Det esser de cust’opr’ammirabile,
s’omine, de su male redimidu.
E hat a esser pro dogn’individu 
fonte de unu bene incalculabile.
Una rezetta ‘e grande calidade 
chi faghet biver cun felizidade.

Bos hat a imparare bonu esempiu
ca bois sezis de ‘ideas malas.
De pius su pregressu creschet alas,
pius cun gherras faghides iscempiu;
tentades de costruire unu tempiu
de paghe, e bo nde ruet subra palas,
produinde’energia nucleare 
chi bos portat de dannos unu mare.

S’iscobert’e s’atomica energia
bos hat s’istrada ‘e sa ruin’abertu.
A sa salud’e a s’economia 
già cun colpos tremendos bos hat fertu.
S’Eden de s’istupenda ecologia
trasformare la podet in desertu.
Un’iscoperta pro sa umanidade
chi portat dannu e paga utilidade.

Custu giardinu ch’azis, incantadu,
cun erbas, cun piantas e fiores;
hat a benner dae nois samunadu
de delittos nefandos e orrores;
già chi l’hazis, cun odiu e rancores,
de trainos de sambene imbruttadu.
Ma, liberadu ‘e tantu pregiudiziu,
nd’azis a tenne immensu benefiziu.

De custa terra sa magnificenzia 
su sensu ‘e s’importanzi’hazis persu;
causa ca sa ‘ostra sapienzia 
la sezis diriginde a sensu inversu.
E de tanta maligna prepotenzia,
sezis solos, in tottu s’universu.
De d’ogni civiltade ispaziale,
est custa sola, indirizzada male.

Sa paghe nostra est unu veru accisu 
sa ‘ostra est mutilad’a fogu e ferru.
Su mundu ‘ostru est’unu ver’inferru,
su nostru est’un’immensu paradisu ;
in nois su beranu est de su risu,
in bois su piantu est de s’ierru.
In sa lungh’e su bene amos rifugiu
ma bois caminades in su bugiu.

A si distingher in campu ‘e battaglia,
pro bois est un’attu d’eroismu,
e bos conduet a su parossismu 
selmu, s’ispada, s’attarzina maglia!
Bois, in chelu, in mare, in sa boscaglia 
sezis sos estros de su terrorismu.
Insumma, su concettu ‘e sa morale
est’a su nostru, troppu ineguale.

Hamos sol’in comunu, cun certesa,
s’esser, che bois, esseres mortales,
ma no hamos nemigos ne rivales.
Non connoschimos briga ne offesa.
Tra nois sunt sos benes de ricchesa 
divididos in partes uguales;
mentras ch’in bois regnat s’ingiustizia
su poveru, su riccu, s’avarizia.

Ma da ch’ad’esser perfezionada,
s’invenzione mia prodigiosa,
ad’esser posta in ordine ‘ogni cosa
in sa ‘ostr’esistenzia isfrenada.
Devet esser sa terra depurada 
de dogni camarilla insidiosa,
e ant’esser punidos a dovere 
puru zertos chi sun’a su podere.

Sa setta mala chi s’est posta in tronu,
cun su tempus det esse ispodestada;
tottu sa zente a su male inclinada
devet de vida cambiare tonu:
si non  dat, sa pianta, fruttu bonu,
devet esser de s’ortu eliminada!
Ca, sas piants chi malu dana fruttu 
de sas bonas guastan su produttu.

Su consorzi’umanu interamente,
hat a cunviver’in comunione.
Non b’hat aer pro d’ogni nazione 
unu sistema ‘e biver differente,
né hat a tenner d’ogni continente 
unu confin’e separazione.
Hazis aer, pro sola frontiera,
sa chi tenides in s’istratosfera.

De su mund’in sos duos emisferos
det esser su robò a dominare.
A su cumandu sou hant a restare
repubblicas e regnos e imperos.
Pius non b’hat bisonzu ‘e dicasteros
e han’a esser solu a guvernare,
eternos, sempre in pagh’e sene gherra 
in su chel’unu Deu e iss’in terra».

Nadu custu, s’isfera spaziale
isparit de sa vista in d’un’istante.
E dae sa nae istrana e colossale 
s’hat intes’unu frusciu iscunzertante.
Coment’e una lughe saettante 
si perdet in s’abissu celestiale,
e, ischidadu minde so delusu,
isbalordidu, timidu e cunfusu.